title: Komisijas Īstenošanas regula (ES) 2018/1785 (2018. gada 15. novembris) par atsevišķu preču klasifikāciju kombinētajā nomenklatūrā

text:
                  20.11.2018

                  LV

                  Eiropas Savienības Oficiālais Vēstnesis

                  L 293/5

         KOMISIJAS ĪSTENOŠANAS REGULA (ES) 2018/1785
         (2018. gada 15. novembris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir nepieciešams pieņemt noteikumus par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 15. novembrī

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Izolēti kabeļi (t. s. “grupu kabeļi”) dažādos garumos, kas aprīkoti ar savienotājiem abos galos.
                        Katrs kabelis sastāv no 32 atsevišķiem vadītājiem, spriegumam ne vairāk kā 1 000  V, kas savienoti 16 apvalkotos pāros, kuri nav savīti. Šie pāri ir pārklāti ar metāla foliju un metāla pavedieniem.
                        Kabeļi savieno komutatorus, kas veido komutācijas stacijas (t. s. “grupas”), ko izmanto telekomunikāciju tīklos (lokālie tīkli (LAN)). Tie nodrošina divvirzienu datu pārraidi starp komutatoriem, izmantojot Ethernet tehnoloģiju.
                        Kabeļiem nav papildu funkciju (piemēram, elektroenerģijas padeve).
                        Sk. attēlu (*1).

                        8544 42 10

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 8544 , 8544 42  un 8544 42 10  formulējumu.
                        Datu pārraidi starp aparātiem, kuros izmanto telekomunikāciju tehnoloģiju, piemēram, Ethernet, uzskata par telekomunikāciju KN koda 8544 42 10  nozīmē (skatīt Komisijas Īstenošanas regulu (ES) Nr. 1112/2012 (1). Attiecīgie kabeļi ir paredzēti izmantošanai telekomunikāciju tīklos, kas konfigurēti kā LAN. Tāpēc uzskata, ka tie ir elektrības vadītāji, kas aprīkoti ar savienotājiem un ko izmanto telekomunikāciju tīklos (sk. arī KN skaidrojumus apakšpozīcijai 8544 42 10 ).
                        Tāpēc izstrādājumi ir jāklasificē ar KN kodu 8544 42 10  pie citādiem elektrības vadītājiem, spriegumam ne vairāk kā 1 000  V, kuri ir aprīkoti ar savienotājiem un kuri paredzēti izmantošanai telekomunikācijās.

               (*1)  Attēls pievienots tikai informācijai.

               (1)  Komisijas 2012. gada 23. novembra Īstenošanas regula (ES) Nr. 1112/2012 par atsevišķu preču klasifikāciju kombinētajā nomenklatūrā (OV L 329, 29.11.2012., 9. lpp.).


title: Komisijas Īstenošanas regula (ES) 2018/1786 (2018. gada 19. novembris), ar ko apstiprina specifikācijas grozījumu attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Chianti Classico” (ACVN))

text:
                  20.11.2018

                  LV

                  Eiropas Savienības Oficiālais Vēstnesis

                  L 293/8

         KOMISIJAS ĪSTENOŠANAS REGULA (ES) 2018/1786
         (2018. gada 19. novembris),
         ar ko apstiprina specifikācijas grozījumu attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Chianti Classico” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu, kuru Itālija saskaņā ar Regulas (ES) Nr. 1308/2013 105. pantu iesniegusi specifikācijas grozījuma apstiprināšanai attiecībā uz aizsargāto cilmes vietas nosaukumu “Chianti Classico”.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījuma apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījums būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Chianti Classico” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 19. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  OV C 100, 16.3.2018., 7. lpp.


title: Komisijas Īstenošanas regula (ES) 2018/1889 (2018. gada 4. decembris) par Eiropas Parlamenta un Padomes Regulās (ES) Nr. 575/2013 un (ES) Nr. 648/2012 noteikto pārejas periodu pagarināšanu attiecībā uz pašu kapitāla prasībām riska darījumiem ar centrālajiem darījumu partneriem (Dokuments attiecas uz EEZ.)

text:
                  5.12.2018

                  LV

                  Eiropas Savienības Oficiālais Vēstnesis

                  L 309/1

         KOMISIJAS ĪSTENOŠANAS REGULA (ES) 2018/1889
         (2018. gada 4. decembris)
         par Eiropas Parlamenta un Padomes Regulās (ES) Nr. 575/2013 un (ES) Nr. 648/2012 noteikto pārejas periodu pagarināšanu attiecībā uz pašu kapitāla prasībām riska darījumiem ar centrālajiem darījumu partneriem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši tās 497. panta 3. punktu,
         tā kā:

                     (1)

                     Lai izvairītos no traucējumiem starptautiskajos finanšu tirgos un nepieļautu iestāžu sodīšanu, piemērojot tām augstākas pašu kapitāla prasības esošo trešo valstu centrālo darījumu partneru atzīšanas procesu laikā, Regulas (ES) Nr. 575/2013 497. panta 2. punktā tika noteikts pārejas periods, kura laikā visus trešo valstu centrālos darījumu partnerus, ar kuriem iestādes, kas veic uzņēmējdarbību Savienībā, veic darījumu tīrvērti, minētās iestādes var uzskatīt par atbilstīgiem centrālajiem darījumu partneriem.

                     (2)

                     Ar Regulu (ES) Nr. 575/2013 tika grozīta Eiropas Parlamenta un Padomes Regula (ES) Nr. 648/2012 (2) attiecībā uz dažiem elementiem, ko izmanto, aprēķinot iestāžu pašu kapitāla prasības riska darījumiem ar trešo valstu centrālajiem darījumu partneriem. Attiecīgi Regulas (ES) Nr. 648/2012 89. panta 5.a punktā ir minēta prasība konkrētiem trešo valstu centrālajiem darījumu partneriem ierobežotu periodu ziņot par sākotnējās drošības rezerves kopsummu, ko tie saņēmuši no saviem tīrvērtes dalībniekiem. Minētais pārejas periods atbilst periodam, kas noteikts Regulas (ES) Nr. 575/2013 497. panta 2. punktā.

                     (3)

                     Abiem pārejas periodiem bija jābeidzas 2014. gada 15. jūnijā.

                     (4)

                     Saskaņā ar Regulas (ES) Nr. 575/2013 497. panta 3. punktu Komisija ir pilnvarota pieņemt īstenošanas aktu, ar ko izņēmuma gadījumiem pārejas periodu pašu kapitāla prasībām pagarinātu par sešiem mēnešiem. Šis pagarinājums būtu jāpiemēro arī termiņiem, kas noteikti Regulas (ES) Nr. 648/2012 89. panta 5.a punktā. Ar Komisijas Īstenošanas regulu (ES) 2018/815 (3) minētie pārejas periodi nesen tika pagarināti līdz 2018. gada 15. decembrim.

                     (5)

                     No tiem centrālajiem darījumu partneriem, kas veic uzņēmējdarbību trešās valstīs un kas jau ir iesnieguši pieteikumus atzīšanai saskaņā ar Regulas (ES) Nr. 648/2012 25. pantu, Eiropas Vērtspapīru un tirgu iestāde jau ir atzinusi 32 centrālos darījumu partnerus. Pārējie trešo valstu centrālie darījumu partneri joprojām gaida atzīšanu, un to atzīšanas process netiks pabeigts pirms 2018. gada 15. decembra. Ja pārejas periods netiks pagarināts, finanšu iestādēm, kuras Savienībā veic uzņēmējdarbību (vai to meitassabiedrībām, kas uzņēmējdarbību veic ārpus Savienības) un kurām ir riska darījumi ar šiem pārējiem trešo valstu centrālajiem darījumu partneriem, nāksies ievērojami palielināt savu pašu kapitālu šiem riska darījumiem, kas varētu izraisīt to, ka šīs iestādes izbeidz savu darbību šajos centrālajos darījumu partneros kā tiešie dalībnieki vai – vismaz pagaidu statusā – nodod tīrvērtes pakalpojumu sniegšanu šo iestāžu klientiem un līdz ar to tirgos, kuros darbojas šie centrālie darījumu partneri, tiek izraisīti smagi traucējumi.

                     (6)

                     Tādēļ pēc Īstenošanas regulā (ES) 2018/815 noteiktā pārejas perioda pagarinājuma beigām saglabātos nepieciešamība izvairīties no traucējumiem tirgos ārpus Eiropas Savienības, kuru rezultātā iepriekš tika pagarināti pārejas periodi, kas noteikti Regulas (ES) Nr. 575/2013 497. panta 2. punktā. Pārejas perioda papildu pagarināšanai būtu jāļauj iestādēm, kas veic uzņēmējdarbību Savienībā (vai to meitasuzņēmumiem, kas veic uzņēmējdarbību ārpus Savienības), izvairīties no pašu kapitāla prasību ievērojamas palielināšanas sakarā ar to, ka nav pabeigts atzīšanas process attiecībā uz tiem centrālajiem darījumu partneriem, kas pieņemamā un pieejamā veidā sniedz konkrētos tīrvērtes pakalpojumus, kuri nepieciešami iestādēm, kas veic uzņēmējdarbību Savienībā (vai to meitasuzņēmumiem, kas veic uzņēmējdarbību ārpus Savienības). Tāpēc ir lietderīgi pagarināt pārejas periodus vēl par sešiem mēnešiem.

                     (7)

                     Šai regulai būtu jāstājas spēkā līdz 2018. gada 16. decembrim, lai nodrošinātu, ka spēkā esošie pārejas periodi tiek pagarināti pirms to termiņa beigām. Vēlāka stāšanās spēkā varētu radīt negatīvas sekas attiecībā uz centrālajiem darījumu partneriem, tirgiem, kuros tie darbojas, un iestādēm, kas veic riska darījumus ar šiem centrālajiem darījumu partneriem.

                     (8)

                     Šajā regulā paredzētie pasākumi saskan ar Eiropas Banku komitejas atzinumu,

               IR PIEŅĒMUSI ŠO REGULU.

            1. pants
            Regulas (ES) Nr. 575/2013 497. panta 2. punktā un Regulas (ES) Nr. 648/2012 89. panta 5.a punkta otrajā daļā minētos 15 mēnešu periodus, attiecībā uz kuriem visnesenākais pagarinājums veikts ar Īstenošanas regulu (ES) 2018/815, pagarina vēl par sešiem mēnešiem līdz 2019. gada 15. jūnijam.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 4. decembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 27.6.2013., 1. lpp.

            (2)  Eiropas Parlamenta un Padomes 2012. gada 4. jūlija Regula (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem (OV L 201, 27.7.2012., 1. lpp.).

            (3)  Komisijas 2018. gada 1. jūnija Īstenošanas regula (ES) 2018/815 par Eiropas Parlamenta un Padomes Regulās (ES) Nr. 575/2013 un (ES) Nr. 648/2012 noteikto pārejas periodu pagarināšanu attiecībā uz pašu kapitāla prasībām riska darījumiem ar centrālajiem darījumu partneriem (OV L 137, 4.6.2018., 3. lpp.).


title: Komisijas Īstenošanas regula (ES) 2018/1924 (2018. gada 7. decembris) par aizsargātās ģeogrāfiskās izcelsmes norādes “Mostviertler Birnmost” (AĢIN) reģistrācijas anulēšanu

text:
                  10.12.2018

                  LV

                  Eiropas Savienības Oficiālais Vēstnesis

                  L 313/4

         KOMISIJAS ĪSTENOŠANAS REGULA (ES) 2018/1924
         (2018. gada 7. decembris)
         par aizsargātās ģeogrāfiskās izcelsmes norādes “Mostviertler Birnmost” (AĢIN) reģistrācijas anulēšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 54. panta 1. punktu,
         tā kā:

                     (1)

                     Komisijas Deleģētās regulas (ES) Nr. 664/2014 (2) 7. panta 1. punktā ir paredzēts, ka Regulas (ES) Nr. 1151/2012 49.–52. pantā noteiktā procedūra mutatis mutandis piemērojama tās pašas regulas 54. panta 1. punktā minētajai reģistrācijas anulēšanai.

                     (2)

                     Saskaņā ar Regulas (ES) Nr. 1151/2012 50. panta 2. punktu saistībā ar Komisijas Deleģētās regulas (ES) Nr. 664/2014 7. panta 1. punktu pieteikums, kurā lūgts anulēt aizsargātās ģeogrāfiskās izcelsmes norādes (AĢIN) “Mostviertler Birnmost” reģistrāciju, ir publicēts Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Mostviertler Birnmost” (AĢIN) no Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistra būtu jāsvītro.

                     (4)

                     Atbilstoši Regulas (ES) Nr. 1151/2012 54. panta 1. punkta pēdējai daļai lēmumus par šādu anulēšanu pieņem saskaņā ar tās pašas regulas 57. panta 2. punktā minēto pārbaudes procedūru.

                     (5)

                     Šajā regulā paredzētie pasākumi ir saskaņā ar Lauksaimniecības produktu kvalitātes politikas komitejas atzinumu,

               IR PIEŅĒMUSI ŠO REGULU.

            1. pants
            Ar šo anulē nosaukuma “Mostviertler Birnmost” (AĢIN) reģistrāciju.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 7. decembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 343, 14.12.2012., 1. lpp.

            (2)  Komisijas 2013. gada 18. decembra Deleģētā regula (ES) Nr. 664/2014, ar ko papildina Eiropas Parlamenta un Padomes Regulu (ES) Nr. 1151/2012 attiecībā uz Savienības simbolu izveidi aizsargātiem cilmes vietas nosaukumiem, aizsargātām ģeogrāfiskās izcelsmes norādēm un garantētām tradicionālām īpatnībām un attiecībā uz dažiem noteikumiem saistībā ar iegūšanas avotu, dažiem procedūras noteikumiem un dažiem papildu pārejas noteikumiem (OV L 179, 19.6.2014., 17. lpp.).

            (3)  OV C 62, 17.2.2018., 15. lpp.


title: Komisijas Īstenošanas regula (ES) 2018/2017 (2018. gada 18. decembris), ar ko atbilstoši Eiropas Parlamenta un Padomes Regulai (ES) 2015/2283 kā tradicionālu pārtikas produktu no trešās valsts atļauj laist tirgū Sorghum bicolor (L.) Moench sīrupu un groza Komisijas Īstenošanas regulu (ES) 2017/2470 (Dokuments attiecas uz EEZ.)

text:
                  19.12.2018

                  LV

                  Eiropas Savienības Oficiālais Vēstnesis

                  L 323/4

         KOMISIJAS ĪSTENOŠANAS REGULA (ES) 2018/2017
         (2018. gada 18. decembris),
         ar ko atbilstoši Eiropas Parlamenta un Padomes Regulai (ES) 2015/2283 kā tradicionālu pārtikas produktu no trešās valsts atļauj laist tirgū Sorghum bicolor (L.) Moench sīrupu un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 15. panta 4. punktu,
         tā kā:

                     (1)

                     Regulā (ES) 2015/2283 paredzēts, ka Savienības tirgū drīkst laist tikai tādus jaunos pārtikas produktus, kas ir atļauti un iekļauti Savienības sarakstā. Tradicionāls pārtikas produkts no trešās valsts ir jauns pārtikas produkts, kā definēts Regulas (ES) 2015/2283 3. pantā.

                     (2)

                     Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Saskaņā ar Regulas (ES) 2015/2283 15. panta 4. punktu Komisija lemj par atļaujas piešķiršanu tradicionālam pārtikas produktam no trešās valsts un par tā laišanu Savienības tirgū. 2018. gada 5. aprīlī uzņēmums Sorghum Zrt. (“pieteikuma iesniedzējs”) Komisijai iesniedza paziņojumu par nodomu Sorghum bicolor (L.) Moench sīrupu laist Savienības tirgū kā tradicionālu pārtikas produktu no trešās valsts Regulas (ES) 2015/2283 14. panta nozīmē. Pieteikuma iesniedzējs lūdz atļauju attiecībā uz Sorghum bicolor (L.) Moench sīrupa kā tāda vai kā pārtikas produktu sastāvdaļas iekļaušanu iedzīvotāju patēriņā.

                     (4)

                     Pieteikuma iesniedzēja iesniegtie ar dokumentiem apliecinātie dati pierāda Sorghum bicolor (L.) Moench sīrupa nekaitīgas lietošanas vēsturi Amerikas Savienotajās Valstīs.

                     (5)

                     2018. gada 30. aprīlī Komisija saskaņā ar Regulas (ES) 2015/2283 15. panta 1. punktu nosūtīja derīgo paziņojumu dalībvalstīm un Eiropas Pārtikas nekaitīguma iestādei (“Iestāde”).

                     (6)

                     Četru mēnešu laikposmā, kas noteikts Regulas (ES) 2015/2283 15. panta 2. punktā, nedz dalībvalstis, nedz Iestāde Komisijai neiesniedza nevienu pienācīgi pamatotu iebildumu pret Sorghum bicolor (L.) Moench sīrupa laišanu Savienības tirgū.

                     (7)

                     Tāpēc Komisijai būtu jāatļauj Savienības tirgū laist Sorghum bicolor (L.) Moench sīrupu un jāatjaunina jauno pārtikas produktu Savienības saraksts.

                     (8)

                     Tāpēc Īstenošanas regula (ES) 2017/2470 būtu attiecīgi jāgroza,

               IR PIEŅĒMUSI ŠO REGULU.

            1. pants

               1.   Šīs regulas pielikumā specificēto Sorghum bicolor (L.) Moench sīrupu iekļauj atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470.

               2.   Šā panta 1. punktā minētajā Savienības saraksta ierakstā iekļauj šīs regulas pielikumā noteiktos lietošanas nosacījumus un marķēšanas prasības.

            2. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 18. decembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (Atļautie jaunie pārtikas produkti) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Jaunā pārtikas produkta lietošanas nosacījumi

                                    Īpašas papildu marķēšanas prasības

                                    Citas prasības

                                    “Sorghum bicolor (L.) Moench sīrups
                                    (tradicionāls pārtikas produkts no trešās valsts)

                                    Nav norādīts

                                    Jaunā pārtikas produkta nosaukums to saturošu pārtikas produktu marķējumā – “sorgo (Sorghum bicolor) sīrups”.”

                        2)

                        pielikuma 2. tabulā (Specifikācijas) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Specifikācijas

                                    “Sorghum bicolor (L.) Moench sīrups
                                    (tradicionāls pārtikas produkts no trešās valsts)

                                       Apraksts/definīcija

                                    Tradicionālais pārtikas produkts ir sīrups, kas iegūts no Sorghum bicolor (L.) Moench (Sorghum ģints, Poaceae (sin. Gramineae) dzimta).
                                    Sīrups tiek iegūts no S. bicolor stiebriem un to ražo, izmantojot tādus ražošanas procesus kā drupināšana, ekstrahēšana un iztvaicēšana, tostarp termiska apstrāde, lai iegūtu vismaz 74 °Briksa grādu sīrupu.

                                       Dati par Sorghum bicolor (L.) Moench sīrupa sastāvu

                                    Ūdens: 22,7 g/100 g
                                    Pelni: 2,4
                                    Kopējais cukuru saturs: > 74,0 g/100 g”


title: Komisijas Īstenošanas regula (ES) 2018/2043 (2018. gada 18. decembris), ar ko groza Īstenošanas regulu (ES) 2017/1153, lai precizētu WLTP testa nosacījumus un nodrošinātu tipa apstiprināšanas datu uzraudzību (Dokuments attiecas uz EEZ.)

text:
                  21.12.2018

                  LV

                  Eiropas Savienības Oficiālais Vēstnesis

                  L 327/58

         KOMISIJAS ĪSTENOŠANAS REGULA (ES) 2018/2043
         (2018. gada 18. decembris),
         ar ko groza Īstenošanas regulu (ES) 2017/1153, lai precizētu WLTP testa nosacījumus un nodrošinātu tipa apstiprināšanas datu uzraudzību
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem pasažieru automobiļiem, nosaka emisijas standartus jauniem vieglajiem automobiļiem (1), un jo īpaši tās 13. panta 7. punkta pirmo daļu,
         tā kā:

                     (1)

                     Lai ņemtu vērā jaunā Eiropas testa cikla (NEDC) un jaunās pasaules mērogā saskaņotās vieglo pasažieru automobiļu testa procedūras (WLTP) ietvaros noteiktās CO2 emisiju līmeņa atšķirības, ar Komisijas Īstenošanas regulu (ES) 2017/1153 (2) attiecībā uz vieglajiem pasažieru automobiļiem ir ieviesta CO2 emisiju vērtību korelācijas metodika.

                     (2)

                     Korelācijas metodikai jādod rezultāti, kas nodrošina, ka Regulā (EK) Nr. 443/2009 noteiktās samazināšanas prasības ir salīdzināmas saskaņā ar vecajām un jaunajām testa procedūrām. Tāpēc apstiprinātājām iestādēm un tehniskajiem dienestiem kopā ar ražotājiem būtu jācenšas nodrošināt, ka WLTP un NEDC testus, ko veic šīs regulas nolūkā, veic saskaņā ar testa nosacījumiem, kuri ir salīdzināmi un saskaņoti ar šīs regulas mērķi.

                     (3)

                     Šajā nolūkā jāprecizē daži WLTP testa nosacījumu aspekti, kas būtu jāpiemēro attiecībā uz korelācijām, kas jāveic, lai nodrošinātu WLTP un NEDC CO2 emisiju datu monitoringu transportlīdzekļiem, kas no jauna reģistrēti 2020. gadā. Šie precizējumi jāpiemēro, neskarot procedūru un prasības, kas noteiktas Komisijas Regulā (ES) 2017/1151 (3), un neskarot to tipu apstiprinājumus, kas piešķirti uz minētā pamata.

                     (4)

                     Ir arī jānosaka 2020. gada atšķirība starp CO2 emisiju vērtībām, ko ražotāji deklarējuši emisiju tipa apstiprinājuma vajadzībām, un tām, ko mēra saskaņā ar Regulu (ES) 2017/1151. Tāpēc ražotājiem būtu jāaprēķina un jāziņo Komisijai WLTP CO2 emisiju vērtības visiem jaunajiem vieglajiem pasažieru automobiļiem, kas reģistrēti 2020. kalendārajā gadā, izmantojot transportlīdzekļu H un L mērījumu vērtības kā ievaddatus interpolācijas metodei.

                     (5)

                     Ierobežotam interpolācijas saimju skaitam 2020. gadā būs pieejamas tikai transportlīdzekļa H mērījumu vērtības. Šo saimju skaits būtu rūpīgi jāuzrauga, un vajadzības gadījumā Komisijai būtu jāapsver iespēja iekļaut šīs saimes 2020. gada atsauces datu aprēķinā, ja šādu saimju skaits ievērojami palielināsies salīdzinājumā ar 2018. gada stāvokli.

                     (6)

                     Būtu jāuzlabo emisiju testēšanas pārredzamība, un tāpēc dati par WLTP testiem, kā arī par korelācijas rezultātiem būtu jādara pieejami Komisijai. Tas ļaus Komisijai ātri noteikt un risināt jautājumus un iespējamās neatbilstības saistībā ar procedūru īstenošanu. Šā iemesla dēļ ievades datu matrica ir jāaizpilda par katru veikto WLTP testu un pilnībā jānosūta Komisijai kā daļa no korelācijas rīka datu apmaiņas. Lai nodrošinātu konfidencialitāti, ievades datu datne būtu jāšifrē, ņemot vērā datu pārraidi.

                     (7)

                     Šajā regulā paredzētie pasākumi ir saskaņā ar Klimata pārmaiņu komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) 2017/1153 groza šādi:

                        1)

                        pievieno šādu 7.a pantu:

                           “7.a pants

                              WLTP mērījumu rezultātu paziņošana

                              1.   Ražotāji aprēķina kombinēto CO2 vērtību katram jaunam pasažieru automobilim, kas reģistrēts 2020. gadā, saskaņā ar Regulas (ES) 2017/1151 XXI pielikuma 7. apakšpielikuma 3.2.3.2.4. punkta otrajā daļā noteikto formulu, ja MCO2-H un MCO2-L attiecībā uz attiecīgo interpolācijas saimi aizstāj ar vērtībām MCO2,C,5, kas ņemtas no EK tipa apstiprinājuma sertifikāta ieraksta 2.5.1.1.3. (transportlīdzeklis H) un 2.5.1.2.3. (transportlīdzeklis L), kā norādīts paraugā Regulas (ES) 2017/1151 I pielikuma 4. papildinājumā.
                              Ja atsevišķa transportlīdzekļa kombinētās CO2 emisijas nosaka, atsaucoties tikai uz transportlīdzekļa H, ražotāji norāda MCO2,C,5 vērtību, kas iegūta no EK tipa apstiprinājuma sertifikāta 2.5.1.1.3. ieraksta (transportlīdzeklis H).
                              Ražotāji iesniedz Komisijai šīs CO2 emisiju vērtības, kā arī MCO2,C,5 vērtībām, kas izmantotas aprēķiniem, ne vēlāk kā trīs mēnešus pēc tam, kad Komisija ir paziņojusi, ka ir saņēmusi provizoriskos datus par 2020. gadu, augšupielādējot datus no ražotāja konta Eiropas Vides aģentūras Uzņēmējdarbības datu repozitorijā.

                              2.   Ja 1. punktā minētie dati nav iesniegti norādītajā termiņā, Komisija izmanto vērtību, kas reģistrēta EK tipa apstiprinājuma sertifikāta 2.5.1.2.3. ierakstā, un uzskata šo vērtību par kombinēto CO2 emisiju 1. punkta nolūkos attiecībā uz visiem jaunajiem reģistrētajiem transportlīdzekļiem interpolācijas saimē, kuriem tika izdots tipa apstiprinājuma sertifikāts, un, attiecīgā gadījumā, 2.5.1.1.3. ierakstā norādīto vērtību attiecībā uz tām saimēm, kurās ir pieejami tikai transportlīdzekļa H mērījumi.

                              3.   Komisija uzrauga to interpolācijas saimju skaitu, kurām CO2 emisijas nosaka, tikai atsaucoties uz transportlīdzekli H katram ražotājam, un, ja šādu saimju skaits palielinās salīdzinājumā ar stāvokli 2018. gadā, novērtē šā palielinājuma ietekmi uz 1. punktā minēto aprēķinu un attiecīgā gadījumā izslēdz šīs saimes no minētā aprēķina.”;

                        2)

                        regulas I pielikumu groza šādi:

                                    a)

                                    iekļauj šādu 2.2.a un 2.2.b punktu:
                                    “2.2.a.   WLTP testa nosacījumi
                                    Lai WLTP testu varētu uzskatīt par būtisku saskaņā ar 2.2. punktu un lai noteiktu 2.4. punktā minētos ievaddatus, piemēro Regulas (EK) 2017/1151 XXI pielikumā paredzētos testa nosacījumus ar šādu precizējumu:

                                                a)

                                                   WLTP testa rezultātu korekcija attiecībā uz CO2 emisiju masu saskaņā ar Regulas (ES) 2017/1151 XXI pielikuma 6. apakšpielikuma 2. papildinājumu attiecas uz visiem šādiem testa rezultātiem neatkarīgi no minētā papildinājuma 3.4.4. punkta a) apakšpunkta noteikumiem;

                                                b)

                                                neskarot Regulas (ES) 2017/1151 prasības, ja testa transportlīdzeklis ir aprīkots ar tehnoloģijām, kas ietekmē tā CO2 veiktspēju, tostarp, bet ne tikai tās, uz kurām atsaucas ievades datu matricas 42.–50. ierakstā, kas noteiktas 2.4. punktā, un kuras ir paredzēts izmantot testa laikā, tehnoloģijām ir jādarbojas transportlīdzekļa testa laikā neatkarīgi no izmantotās testa procedūras, t. i., NEDC vai WLTP;

                                                c)

                                                ja testa transportlīdzeklis ir aprīkots ar automātisko pārnesumkārbu, izmanto to pašu režīmu, ko var izvēlēties vadītājs, neatkarīgi no piemērotās testa procedūras. Ja WLTP testos saskaņā ar Regulas (ES) 2017/1151 XXI pielikuma 8. apakšpielikuma 6. papildinājuma 1.2. punkta c) apakšpunktu WLTP testos izmanto labāko un sliktāko režīmu, korelācijas rīka, kā arī jebkura NEDC fiziskā testa veikšanai izmanto sliktāko režīmu;

                                                d)

                                                ja testa transportlīdzeklis ir aprīkots ar manuālo transmisiju, termins nmin_drive_set ir tāds, kā noteikts Regulas (ES) 2017/1151 XXI pielikuma 2. apakšpielikuma 2. punkta k) apakšpunkta 3. punktā noteiktajā formulā.
                                                Ar apstiprinātājas iestādes vai attiecīgā gadījumā tehniskā dienesta apstiprinājumu ražotājs var aprēķināt pārnesumu pārslēgšanas punktus atšķirīgi, ja tas ir pamatoti, ņemot vērā transportlīdzekļa vadāmību, un ka jaudas papildu drošības rezerve, ko piemēro saskaņā ar Regulas (ES) 2017/1151 XXI pielikuma 2. apakšpielikuma 3.4. punktu, nepārsniedz 20 %.
                                                Nosacījumus, kas minēti a) līdz d) apakšpunktā, piemēro saskaņā ar šo regulu veiktās korelācijas nolūkā, un tie neskar Regulā (ES) 2017/1151 paredzētos noteikumus un tipa apstiprinājumus, kas piešķirti saskaņā ar minēto regulu.

                                          2.2.b   WLTP testa nosacījumu piemērojamība
                                    Precizējumi, kas minēti 2.2.a punkta a) līdz d) apakšpunktā, attiecas uz:

                                                a)

                                                jauniem transportlīdzekļu tipiem no šīs regulas spēkā stāšanās dienas;

                                                b)

                                                attiecībā uz esošajiem transportlīdzekļu tipiem ražotāji attiecībā uz tādiem transportlīdzekļu tipiem, kas laisti tirgū 2020. gadā, iesniedz apstiprinātājai iestādei pierādījumus, uz kuru pamata apstiprinātāja iestāde apstiprina, vai WLTP apstiprināšanas testos ir izpildīti 2.2.a punkta a) līdz d) apakšpunktā minētie WLTP testa nosacījumi.
                                                Apstiprinājumā norāda interpolācijas saimes identifikatoru un apstiprinājumu attiecībā uz katru no a) līdz d) apakšpunktā minētajiem testa nosacījumiem. Apstiprinātāja iestāde izdod apstiprinājumu ražotājam un nodrošina, ka apstiprinājums tiek reģistrēts un to var bez kavēšanās darīt pieejamu pēc Komisijas pieprasījuma.
                                                Ja apstiprinātāja iestāde nevar apstiprināt, ka viens vai vairāki minētie testa nosacījumi ir izpildīti, ražotājs nodrošina, ka attiecīgā interpolācijas saime veic jaunu WLTP testu vai attiecīgā gadījumā testu sēriju saskaņā ar Regulas (ES) 2017/1151 XXI pielikuma 6. apakšpielikumu, piemērojot testa nosacījumus, kas izklāstīti 2.2.a punkta a) līdz d) apakšpunktā, ietverot jaunu korelāciju saskaņā ar šo regulu.
                                                Ja nav izpildīts 2.2.a punkta a) apakšpunktā minētais testa nosacījums, ražotājs drīkst koriģēt šo vērtību ievadmatricā bez nepieciešamības veikt jaunu WLTP testu.
                                                Apstiprinātāja iestāde vai, attiecīgā gadījumā, izraudzītais tehniskais dienests saskaņā ar I pielikuma 5. punktu reģistrē atkārtotas testēšanas vai korekcijas rezultātus un korelāciju un pilnīgu korelācijas datni, kas balstīta uz datu atkārtotu testēšanu, nosūta Komisijai saskaņā ar 3.1.1.2. punktu vēlākais līdz 2021. gada 30. aprīlim.”;

                                    b)

                                    pielikuma 2.4. punktu groza šādi:

                                                i)

                                                pirmajai rindkopai pievieno šādu teikumu:
                                                “Ievades datu matricu aizpilda par katru veikto WLTP testu.”;

                                                ii)

                                                1. tabulu groza šādi:

                                                            —

                                                            tekstu slejas “Piezīmes” 56. ieraksta laukā aizstāj ar šādu:

                                                               “Masīvs: OBD un šasijas dinamometra dati, 1 Hz OBD un 10 Hz šasijas dinamometram, izšķirtspēja 0,1 km/h.”,

                                                            —

                                                            tekstu slejas “Piezīmes” 57. ieraksta laukā aizstāj ar šādu:

                                                               “Masīvs: 1Hz. Teorētiskais aprēķinātais pārnesums, kas jānodrošina transportlīdzeklim H un L (attiecīgā gadījumā)”,

                                                            —

                                                            tekstu slejas “Piezīmes” 61. ieraksta laukā aizstāj ar šādu:

                                                               “Masīvs: 1 Hz (paraugu ņemšanas frekvence 20 Hz), 0,1A izšķirtspēja, ārēja mērīšanas ierīce, kas sinhronizēta ar šasijas dinamometru.”,

                                                            —

                                                            tabulas 67. ierakstu aizstāj ar šādu:

                                                                           “67.

                                                                           Ki reģeneratīvais koeficients piereizināmais/pieskaitāmais transportlīdzekļi H un L

                                                                           —

                                                                           Regulas (ES) 2017/1151 XXI pielikuma 6. apakšpielikuma 1. papildinājums

                                                                              Transportlīdzekļiem bez periodiski reģenerējošās sistēmas šī vērtība ir 1.”

                                                            —

                                                            pievieno šādus jaunus ierakstus:

                                                                           “69.

                                                                           Degvielas zemākā siltumspēja

                                                                           kWh/l

                                                                           Regulas (ES) 2017/1151 XXI pielikuma 6. apakšpielikuma 2. papildinājums

                                                                              Vērtība saskaņā ar A6.App2/1 tabulu Regulā (ES) 2017/1151.

                                                                           70.

                                                                           Degvielas patēriņš transportlīdzekļa H un L WLTP testā

                                                                           l/100km

                                                                           Regulas (ES) 2017/1151 XXI pielikuma 7. apakšpielikuma 6. punkts

                                                                              Nelīdzsvarots 1. tipa testa degvielas patēriņš

                                                                           71.

                                                                              REESS nominālais spriegums

                                                                           V

                                                                           Saskaņā ar DIN EN 60050-482

                                                                              Zemsprieguma akumulatoram kā aprakstīts Regulas (ES) 2017/1151 XXI pielikuma 6. apakšpielikuma 2. papildinājumā

                                                                           72.

                                                                              ATCT saimes korekcijas koeficients

                                                                           —

                                                                           Regulas (ES) 2017/1151 XXI pielikuma 6.a apakšpielikums

                                                                              ATCT saimes korekcijas koeficients (korekcija 14 °C)

                                                                           73.

                                                                              WLTP testa ātruma un attāluma korekcija

                                                                           —

                                                                           Regula (ES) 2017/1151

                                                                              Vai ir veikta korekcija?

                                                                              0 = Nē | 1 = Jā

                                                                           74.

                                                                              WLTP testa RCB korekcija

                                                                           —

                                                                           Regulas (ES) 2017/1151 XXI pielikuma 6. apakšpielikuma 2. papildinājums

                                                                              Vai ir veikta korekcija?

                                                                              0 = Nē | 1 = Jā

                                                                           75.

                                                                              WLTP testu skaits

                                                                           1, 2 vai 3

                                                                              Norādīt, vai testu rezultāti ņemti nopirmā, otrā vai trešā veiktā WLTP testa.

                                                                           76.

                                                                              WLTP CO2 deklarētā vērtība transportlīdzeklim H un/vai L

                                                                           g/km

                                                                           Ražotāja deklarācija

                                                                              Deklarētā WLTP transportlīdzekļu H un L vērtība. Vērtība ietver visas korekcijas (attiecīgā gadījumā).

                                                                           77.

                                                                              WLTP CO2 vērtība koriģēta transportlīdzeklim H un/vai L

                                                                           g/km

                                                                              MCO2,C,5 vērtības no Regulas (ES) 2017/1151 I pielikuma 4. papildinājuma

                                                                              Kombinētās izmērītās CO2 emisijas transportlīdzeklim H un L pēc visu piemērojamo korekciju veikšanas. Ja ir veikti 2 un 3 WLTP testi, iesniedz visus izmērītos rezultātus.

                                                                           78.

                                                                              WLTP atkārtota testēšana

                                                                           —

                                                                           I pielikuma 2.2.b punkta b) apakšpunkts

                                                                              Norādīt, kuri testa nosacījumi, kas minēti I pielikuma 2.2.a punkta a) līdz d) apakšpunktā, tika atkārtoti testēti”

                                    c)

                                    3.1.1.1. punktu groza šādi:

                                                i)

                                                svītro a) apakšpunktu;

                                                ii)

                                                punkta c) apakšpunkta iii) punktu aizstāj ar šādu:

                                                            “iii)

                                                            ievaddati, kas norādīti 2.4. punktā”;

                                                iii)

                                                pievieno šādu daļu:
                                                “Kopsavilkuma datni, kas minēta c) apakšpunktā, šifrē, lai nodrošinātu konfidencialitāti.”;

                                    d)

                                    punkta 3.1.1.2. punktu aizstāj ar šādu:
                                    “3.1.1.2.   Pilnīga korelācijas datne
                                    Ja oriģinālais korelācijas izvaddatu ziņojums ir izdots saskaņā ar 3.1.1.1. punktu, tipa apstiprinātāja iestāde vai attiecīgā gadījumā izraudzītais tehniskais dienests Komisijas serverī, no kura tiek saņemta atbilde, augšupielādē 3.1.1.1. punkta c) apakšpunktā minēto kopsavilkuma datni (kopijas attiecīgajiem Komisijas dienestiem), ietverot pēc nejaušības principa ģenerētu veselu skaitli no 0 līdz 99, kopsavilkuma datnes jaucējkodu, kas nepārprotami savieno šo numuru ar sākotnējo rezultātu ziņojumu, ko elektroniski parakstījis Komisijas serveris.
                                    Tipa apstiprinātāja iestāde vai attiecīgā gadījumā izraudzītais tehniskais dienests izveido pilnīgu korelācijas datni, kurā ietver 3.1.1.1. punktā minēto oriģinālo korelācijas izvaddatu ziņojumu un Komisijas servera atbildi. Datni kā testa ziņojumu glabā tipa apstiprinātāja iestāde saskaņā ar Direktīvas 2007/46/EK VIII pielikumu.”

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Regulas 1. panta 2. punkta c) un d) apakšpunktu piemēro no 2019. gada 1. februāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 18. decembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 140, 5.6.2009., 1. lpp.

            (2)  Komisijas 2017. gada 2. jūnija Īstenošanas regula (ES) 2017/1153, ar ko nosaka metodoloģiju to korelācijas parametru noteikšanai, kas vajadzīgi, lai atspoguļotu izmaiņas reglamentētajā testa procedūrā, un groza Regulu (ES) Nr. 1014/2010 (OV L 175, 7.7.2017., 679. lpp.).

            (3)  Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).


title: Komisijas Īstenošanas regula (ES) 2019/103 (2019. gada 23. janvāris) par Īstenošanas regulas (ES) 2015/1998 grozījumiem, kas attiecas uz dažu aviācijas drošības pasākumu precizēšanu, saskaņošanu un vienkāršošanu, kā arī pastiprināšanu (Dokuments attiecas uz EEZ.)

text:
                  24.1.2019

                  LV

                  Eiropas Savienības Oficiālais Vēstnesis

                  L 21/13

         KOMISIJAS ĪSTENOŠANAS REGULA (ES) 2019/103
         (2019. gada 23. janvāris)
         par Īstenošanas regulas (ES) 2015/1998 grozījumiem, kas attiecas uz dažu aviācijas drošības pasākumu precizēšanu, saskaņošanu un vienkāršošanu, kā arī pastiprināšanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2008. gada 11. marta Regulu (EK) Nr. 300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr. 2320/2002 (1) un jo īpaši tās 4. panta 3. punktu,
         tā kā:

                     (1)

                     Komisijas Īstenošanas regulas (ES) 2015/1998 (2) īstenošanā gūtā pieredze rāda, ka vajadzīgi sīki grozījumi dažu kopīgo pamatstandartu īstenošanas kārtībā.

                     (2)

                     Jāprecizē, jāsaskaņo vai jāvienkāršo daži specifiski aviācijas drošības pasākumi, lai uzlabotu juridisko skaidrību, standartizētu tiesību aktu vienoto interpretāciju un vēl lielākā mērā nodrošinātu kopīgo aviācijas drošības pamatstandartu optimālu īstenošanu.

                     (3)

                     Īstenošanas noteikumus attiecīgi grozīt liek arī lidostu un aviosabiedrību darbības, tehnoloģijas un drošības aprīkojuma izmaiņas, kas atspoguļo apdraudējuma un riska pārmaiņas, kā arī Starptautiskās civilās aviācijas organizācijas (ICAO) starptautisko standartu un ieteicamās prakses attīstība.

                     (4)

                     Grozījumu vidū ir pasākumi lidostu drošības jomā, iepriekšējās darbības pārbaudes noteikumu pārskatīšana, kas uzlabo drošības kultūru un noturību, kā arī apavu sprāgstvielu detektoru (SED) un sprāgstvielu tvaiku detektoru (EVD) veiktspējas standartu ieviešana un noteikšana un šo detektoru izmantošana.

                     (5)

                     Tādēļ Īstenošanas regula (ES) 2015/1998 attiecīgi jāgroza.

                     (6)

                     Šajā regulā noteiktie pasākumi ir saskaņā ar atzinumu, ko sniegusi ar Regulas (EK) Nr. 300/2008 19. pantu izveidotā komiteja,

               IR PIEŅĒMUSI ŠO REGULU.

            1. pants
            Īstenošanas regulas (ES) 2015/1998 pielikumu groza saskaņā ar šīs regulas pielikumu.

            2. pants
            Šī regula stājas spēkā 2019. gada 1. februārī. Bet šīs regulas pielikuma 2., 20., 25., 26., 28.–38., 44. un 45. punktu piemēro no 2020. gada 31. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. janvārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 97, 9.4.2008., 72. lpp.

            (2)  Komisijas 2015. gada 5. novembra Īstenošanas regula (ES) 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (OV L 299, 14.11.2015., 1. lpp.).

            PIELIKUMS
            Īstenošanas regulas (ES) 2015/1998 pielikumu groza šādi:

                        1)

                        1.1.3.4. punktu aizstāj ar šādu:

                                    “1.1.3.4.

                                    Lai pārliecinātos, ka kritiskajās daļās, kur var būt atstāti nepiederoši priekšmeti, nav aizliegtu priekšmetu, drošības pārbaudi iespējami drīz veic vienmēr, kad kritiskajās daļās ir iekļuvušas:

                                                a)

                                                nepārbaudītas personas;

                                                b)

                                                pasažieri un apkalpes locekļi, kas ierodas no trešajām valstīm, kuras nav uzskaitītas 4.B papildinājumā;

                                                c)

                                                pasažieri un apkalpes locekļi, kas ierodas no Savienības lidostām, kur attiecīgā dalībvalsts atkāpjas no kopīgajiem pamatstandartiem Komisijas Regulas (ES) Nr. 1254/2009 (*1) 1. panta noteiktajā kārtībā, ja vien viņus nesagaida ierodamies un nepavada ārā no šīm daļām saskaņā ar 1.2.7.3. punktu.

                                          Šo punktu uzskata par izpildītu attiecībā uz gaisa kuģiem, kuri tiek pakļauti gaisa kuģa pārmeklēšanai, un to nepiemēro gadījumos, kad kritiskajās daļās iekļuvušas personas, uz kurām attiecas 1.3.2. un 4.1.1.7. punkts.
                                    Ciktāl runa ir par b) un c) apakšpunktu, šo normu piemēro tikai kritiskajām daļām, kuras izmanto pārbaudītai reģistrētajai bagāžai un/vai pārbaudīti izlidojošie pasažieri, kas neizlido ar to pašu gaisa kuģi, ar kuru izlido šie pasažieri un apkalpes locekļi.

                           (*1)  Komisijas 2009. gada 18. decembra Regula (ES) Nr. 1254/2009, ar ko nosaka kritērijus, lai ļautu dalībvalstīm atkāpties no kopējiem pamatstandartiem civilās aviācijas drošības jomā un pieņemt alternatīvus drošības pasākumus (OV L 338, 19.12.2009., 17. lpp.).”;"

                        2)

                        1.2.3. punktu aizstāj ar šādu:
                        “1.2.3.   Prasības Savienības apkalpes identitātes kartēm un lidostas identitātes kartēm

                        1.2.3.1.   Savienības gaisa pārvadātāja nodarbināta apkalpes locekļa apkalpes identitātes karti un lidostas identitātes karti var izdot tikai, ja tā nepieciešama personas darba pienākumu pildīšanai un ja tai ir sekmīgi veikta pastiprināta iepriekšējās darbības pārbaude saskaņā ar 11.1.3. punktu.
                        1.2.3.2.   Apkalpes un lidostas identitātes kartes izdod uz laikposmu, kas nepārsniedz piecus gadus.
                        1.2.3.3.   Ja persona neiztur pastiprinātu iepriekšējās darbības pārbaudi, tās identitātes karti nekavējoties attiecīgi atspējo vai anulē un atdod attiecīgi kompetentajai iestādei, ekspluatantam vai izdevējiestādei.
                        1.2.3.4.   Kartes turētājs nēsā identitātes karti redzamā vietā, vismaz kamēr atrodas ierobežotas iekļuves drošības zonās.
                        Persona, kas nenēsā identitātes karti redzamā vietā ierobežotas iekļuves drošības zonās kurās neatrodas pasažieri, saņem aizrādījumu no personām, kas atbild par 1.5.1. punkta c) apakšpunkta īstenošanu, un vajadzības gadījumā par pārkāpumu tiek ziņots.
                        1.2.3.5.   Identitātes karti nekavējoties atdod šādos apstākļos:

                                    a)

                                    pēc attiecīgi kompetentās iestādes, ekspluatanta vai izdevējiestādes pieprasījuma;

                                    b)

                                    izbeidzot darba attiecības;

                                    c)

                                    mainoties darba devējam;

                                    d)

                                    mainoties nepieciešamībai iekļūt zonās, kurās iekļūt ir dota atļauja;

                                    e)

                                    beidzoties kartes derīguma termiņam;

                                    f)

                                    karti anulējot.

                              1.2.3.6.   Par identitātes kartes nozaudēšanu, nozagšanu vai neatdošanu nekavējoties ziņo izdevējiestādei.
                        1.2.3.7.   Elektronisku karti atspējo nekavējoties pēc tās atdošanas, derīguma termiņa beigšanās, anulēšanas vai paziņojuma saņemšanas par nozaudēšanu, zādzību vai neatdošanu.”;

                        3)

                        1.2.6.3. punkta b) apakšpunktu aizstāj ar šādu:

                                    “b)

                                    ir piesaistīta uzņēmuma vai privātpersonas reģistrētā transportlīdzekļa lietotājam drošā transportlīdzekļu reģistrācijas datubāzē;”;

                        4)

                        1.2.6.3. punkta pēdējo teikumu aizstāj ar šādu:
                        “Elektroniskas transportlīdzekļu caurlaides ir elektroniski nolasāmas arī kontrolējamajā teritorijā.”;

                        5)

                        1.3.1.1. punkta f) apakšpunktu aizstāj ar šādu:

                                    “f)

                                    sprāgstvielu palieku detektorus (ETD) kombinācijā ar rokas metāla detektoriem (HHMD);”;

                        6)

                        1.3.1.1. punktu papildina ar šādu g) un h) apakšpunktu:

                                    “g)

                                    iekārtas metālu detektēšanai apavos (SMD);

                                    h)

                                    iekārtas sprāgstvielu detektēšanai apavos (SED).”;

                        7)

                        1.3.1.1. punkta beigās pievieno šādu teikumu:
                        “SMD un SED drīkst izmantot tikai kā pārbaudes papildlīdzekli.”;

                        8)

                        1.3.1.3. punktu aizstāj ar šādu:

                                    “1.3.1.3.

                                    Tādu personu pārbaudei, kas nav pasažieri, sprāgstvielu meklēšanas suņus, ETD iekārtas un ETD kombinācijā ar SED iekārtām drīkst izmantot tikai kā papildu metodes vai arī – mainot šīs metodes personām neparedzamā secībā ar pārmeklēšanu ar rokām, ar pārmeklēšanu ar rokām kombinācijā ar SMD, WTMD vai drošības skeneriem.”;

                        9)

                        3.1.3. punkta beigās pievieno šādu teikumu:
                        “Augstāk noteiktā informācija var tikt reģistrēta elektroniskā formā.”;

                        10)

                        4.0.3. punktu aizstāj ar šādu:

                                    “4.0.3.

                                    Pasažierus un viņu rokas bagāžu, kas ierodas no dalībvalsts, kurā gaisa kuģis bijis tranzītā pēc ierašanās no 4.B papildinājumā neminētas trešas valsts, vai Savienības lidostas, kur attiecīgā dalībvalsts atkāpjas no kopīgajiem pamatstandartiem Regulas (ES) Nr. 1254/2009 1. pantā noteiktajā kārtībā, uzskata par pasažieriem un rokas bagāžu, kas ierodas no trešas valsts, tad, ja nav apstiprinājuma, ka šie pasažieri un viņu rokas bagāža ir pārbaudīti saskaņā ar šo nodaļu.”;

                        11)

                        pievieno šādu 4.0.6. punktu:

                                    “4.0.6.

                                    Pasažierus un viņu rokas bagāžu, kas ierodas no Savienības lidostas, kur attiecīgā dalībvalsts atkāpjas no kopīgajiem pamatstandartiem Regulas (ES) Nr. 1254/2009 1. pantā noteiktajā kārtībā, uzskata par pasažieriem un rokas bagāžu, kas ierodas no trešas valsts, tad, ja nav apstiprinājuma, ka šie pasažieri un viņu rokas bagāža ir pārbaudīti saskaņā ar šo nodaļu.”;

                        12)

                        4.1.1.2. punkta f) apakšpunktu aizstāj ar šādu:

                                    “f)

                                       ETD kombinācijā ar rokas metāla detektoriem (HHMD);”;

                        13)

                        4.1.1.2. punktu papildina ar šādu g) un h) apakšpunktu:

                                    “g)

                                    iekārtas metālu detektēšanai apavos (SMD);

                                    h)

                                    iekārtas sprāgstvielu detektēšanai apavos (SED).”;

                        14)

                        4.1.1.9. punktu aizstāj ar šādu:

                                    “4.1.1.9.

                                    Sprāgstvielu meklēšanas suņus, ETD, SMD un SED var izmantot vienīgi par papildu pārbaudes līdzekļiem.”;

                        15)

                        4.1.3.1. punktu aizstāj ar šādu:

                                    “4.1.3.1.

                                    Pasažieru līdzpaņemtos LAG var atbrīvot no pārbaudēm ar LEDS iekārtām, tiem iebraucot SRA, ja LAG ir atsevišķās tvertnēs ar ne vairāk kā 100 mililitru vai ekvivalentu tilpību, kas ievietotas vienā caurspīdīgā daudzkārt noslēdzamā plastmasas maisiņā ar ne vairāk kā viena litra tilpību tā, ka saturs ērti satilpst maisiņā, kad tas ir pilnīgi noslēgts.”;

                        16)

                        4.1.3.2. punktu svītro;

                        17)

                        5.0.3. punktu groza šādi:

                                    “5.0.3.

                                    Reģistrēto bagāžu, kas ierodas no dalībvalsts, kurā gaisa kuģis bijis tranzītā pēc ierašanās no 5.A papildinājumā neminētas trešas valsts, vai Savienības lidostas, kur attiecīgā dalībvalsts atkāpjas no kopīgajiem pamatstandartiem Regulas (ES) Nr. 1254/2009 1. pantā noteiktajā kārtībā, uzskata par reģistrēto bagāžu, kas ierodas no trešas valsts, tad, ja nav apstiprinājuma, ka šī bagāža ir pārbaudīta saskaņā ar šo nodaļu.”;

                        18)

                        pievieno šādu 5.0.6. punktu:

                                    “5.0.6.

                                    Reģistrēto bagāžu, kas ierodas no Savienības lidostas, kur attiecīgā dalībvalsts atkāpjas no kopīgajiem pamatstandartiem Regulas (ES) Nr. 1254/2009 1. pantā noteiktajā kārtībā, uzskata par reģistrēto bagāžu, kas ierodas no trešas valsts, tad, ja nav apstiprinājuma, ka šī bagāža ir pārbaudīta saskaņā ar šo nodaļu.”;

                        19)

                        5. nodaļas 5.A papildinājumu aizstāj ar šādu:

                              “5.A PAPILDINĀJUMS
                              REĢISTRĒTĀ BAGĀŽA

                                 TREŠĀS VALSTIS, KĀ ARĪ CITAS VALSTIS UN TERITORIJAS, KURĀM SASKAŅĀ AR LĪGUMA PAR EIROPAS SAVIENĪBAS DARBĪBU 355. PANTU NEPIEMĒRO MINĒTĀ LĪGUMA TREŠĀS DAĻAS VI SADAĻU UN KURAS TIEK ATZĪTAS PAR TĀDĀM, KAS PIEMĒRO DROŠĪBAS STANDARTUS, KURI IR LĪDZVĒRTĪGI KOPĪGAJIEM CIVILĀS AVIĀCIJAS DROŠĪBAS PAMATSTANDARTIEM

                              Attiecībā uz reģistrēto bagāžu ir atzīts, ka drošības standartus, kas līdzvērtīgi kopīgajiem civilās aviācijas drošības pamatstandartiem, piemēro turpmāk norādītās trešās valstis, kā arī citas valstis un teritorijas, kurām saskaņā ar Līguma par Eiropas Savienības darbību 355. pantu nepiemēro minētā līguma trešās daļas VI sadaļu.

                                             Kanāda

                                             Fēru Salas attiecībā uz Vagar lidostu

                                             Grenlande attiecībā uz Kangerlussuaq lidostu

                                             Gērnsija

                                             Menas Sala

                                             Džērsija

                                             Melnkalne

                                             Singapūras Republika attiecībā uz Singapore Changi lidostu

                                             Izraēlas Valsts attiecībā uz Ben Gurion starptautisko lidostu

                                             Amerikas Savienotās Valstis

                                    Komisija nekavējoties informē dalībvalstu pilnvarotās iestādes, ja tās rīcībā ir informācija, kas norāda, ka trešās valsts vai attiecīgās citas valsts vai teritorijas piemērotie drošības standarti, kam ir būtiska ietekme uz aviācijas drošības vispārējo līmeni Savienībā, vairs nav līdzvērtīgi Savienības kopīgajiem pamatstandartiem.
                              Tiklīdz Komisijai ir informācija par darbībām, tostarp kompensējošiem pasākumiem, kas apliecina, ka trešās valsts vai attiecīgās citas valsts vai teritorijas piemēroto attiecīgo drošības standartu līdzvērtīgums ir atjaunots, par to nekavējoties tiek informētas dalībvalstu pilnvarotās iestādes.

                        ;

                        20)

                        6.1.3. punktu svītro;

                        21)

                        6.8.3.6. punkta d) apakšpunktu aizstāj ar šādu:

                                    “d)

                                    sūtījuma saturs vai – attiecīgā gadījumā – norāde par konsolidējumu; un”;

                        22)

                        6.8.3.6. punkta beigās pievieno šādu teikumu:
                        “Konsolidējuma gadījumā ACC3 vai ES aviācijas drošības novērtējumu saņēmušais oficiālais kravu aģents (RA3), kurš veicis konsolidāciju, iepriekš prasīto informāciju par katru atsevišķo sūtījumu uzglabā vismaz līdz sūtījuma plānotajam ierašanās laikam pirmajā lidostā Eiropas Savienībā, vai arī 24 stundas – ilgāko no šiem laika periodiem.”;

                        23)

                        pievieno šādu 6.8.3.8. punktu:

                                    “6.8.3.8.

                                    Tranzīta vai transfēra sūtījumus, kas tiek ievesti no 6.I papildinājumā uzskaitītas trešas valsts ar 6.8.3.6. punktam neatbilstošiem pavaddokumentiem, pirms nākamā lidojuma piemēro pasākumus saskaņā ar 6.7. nodaļu.”;

                        24)

                        pievieno šādu 6.8.3.9. punktu:

                                    “6.8.3.9.

                                    Tranzīta vai transfēra sūtījumus, kas tiek ievesti no 6.I papildinājumā neuzskaitītas trešas valsts ar 6.8.3.6. punktam neatbilstošiem pavaddokumentiem, pirms nākamā lidojuma piemēro pasākumus saskaņā ar 6.2. nodaļu. Sūtījumu, kas tiek ievesti no 6.F papildinājumā uzskaitītas trešas valsts, pavaddokumenti atbilst vismaz ICAO Sūtījumu drošības deklarācijas shēmai.”;

                        25)

                        pievieno šādu 11.0.8. un 11.0.9. punktu:
                        11.0.8.   Šajā nodaļā “radikalizācija” nozīmē sociālu procesu, kura laikā cilvēki pieņem ekstrēmus viedokļus, uzskatus un idejas, kas var novest pie terorisma.
                        11.0.9.   Šajā nodaļā, neskarot piemērojamos Savienības un valstu tiesību aktus, nosakot tāda indivīda uzticamību, kuram piemēro 11.1.3. un 11.1.4. punktā aprakstīto procesu, dalībvalstis ņem vērā vismaz:

                                    a)

                                    Eiropas Parlamenta un Padomes Direktīvas (ES) 2016/681 (*2) II pielikumā norādītos pārkāpumus;
                                    un

                                    b)

                                    Eiropas Parlamenta un Padomes Direktīvā (ES) 2017/541 (*3) norādītos teroristiskos nodarījumus.

                              Nodarījumus, kas uzskaitīti b) apakšpunktā, uzskata par diskvalificējošiem noziegumiem.

                           (*2)  Eiropas Parlamenta un Padomes 2016. gada 27. aprīļa Direktīva (ES) 2016/681 par pasažieru datu reģistra (PDR) datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem (OV L 119, 4.5.2016., 132. lpp.)."

                           (*3)  Eiropas Parlamenta un Padomes 2017. gada 15. marta Direktīva (ES) 2017/541 par terorisma apkarošanu un ar ko aizstāj Padomes Pamatlēmumu 2002/475/TI un groza Padomes Lēmumu 2005/671/TI (OV L 88, 31.3.2017., 6. lpp.).”;"

                        26)

                        11.1. punktu aizstāj ar šādu:
                        “11.1.   PIEŅEMŠANA DARBĀ
                        11.1.1.   Personas, ko pieņem darbā īstenot pārbaudes, piekļuves kontroli un citus drošības kontroles pasākumus vai atbildēt par to īstenošanu ierobežotas iekļuves drošības zonā, ir sekmīgi izturējušas pastiprinātu iepriekšējās darbības pārbaudi.
                        11.1.2.   Personas, ko pieņem darbā īstenot pārbaudes, piekļuves kontroli un citus drošības kontroles pasākumus vai atbildēt par to īstenošanu ārpus ierobežotas iekļuves drošības zonas vai kas bez pavadības var piekļūt gaisa kravai un pastam, gaisa pārvadātāja pastam un gaisa pārvadātāja materiāliem, lidojuma laikā patērējamiem krājumiem un lidostu krājumiem, kuriem ir veiktas vajadzīgās drošības kontroles, ir sekmīgi izturējušas pastiprināto vai standarta iepriekšējās darbības pārbaudi. Ja šajā regulā nav noteikts citādi, pilnvarotā iestāde saskaņā ar spēkā esošajiem valsts noteikumiem nosaka, vai persona jāpakļauj pastiprinātai vai parastai iepriekšējās darbības pārbaudei.
                        11.1.3.   Saskaņā ar piemērojamajiem Savienības noteikumiem un dalībvalstu tiesību aktiem pastiprinātā iepriekšējās darbības pārbaudē vismaz:

                                    a)

                                    uz dokumentāru pierādījumu pamata noskaidro personas identitāti;

                                    b)

                                    iegūst informāciju par sodiem visās dzīvesvietas valstīs vismaz pēdējos piecos gados;

                                    c)

                                    iegūst informāciju par nodarbinātību, izglītību un to pārtraukumiem vismaz pēdējos piecos gados;

                                    d)

                                    iegūst izlūkdatus un citu attiecīgu valstu kompetentajām iestādēm pieejamu informāciju, kas tiek uzskatīta par attiecināmu, lai noteiktu personas piemērotību darbam jomā, kurā nepieciešama pastiprināta iepriekšējās darbības pārbaude.

                              11.1.4.   Saskaņā ar piemērojamajiem Savienības noteikumiem un dalībvalstu tiesību aktiem parastajā iepriekšējās darbības pārbaudē vismaz:

                                    a)

                                    uz dokumentāru pierādījumu pamata noskaidro personas identitāti;

                                    b)

                                    iegūst informāciju par sodiem visās dzīvesvietas valstīs vismaz pēdējos piecos gados;

                                    c)

                                    iegūst informāciju par nodarbinātību, izglītību un to pārtraukumiem vismaz pēdējos piecos gados.

                              11.1.5.   Standarta iepriekšējās darbības pārbaudei ir jābūt sekmīgi pabeigtai, pirms persona apgūst sākotnējo drošības apmācību, ja tā ietver piekļuvi informācijai, kura nav publiski pieejama, vadoties no drošības apsvērumiem. Ja nepieciešams, personām veic pastiprinātu iepriekšējās darbības pārbaudi, pirms tām atļauj īstenot pārbaudes, piekļuves kontroli un citus drošības kontroles pasākumus vai atbildēt par šo pasākumu izpildi ierobežotas iekļuves drošības zonā.
                        11.1.6.   Pastiprināto vai standarta iepriekšējās darbības pārbaudi uzskata par neizturētu, ja nav apmierinoši izpildīts kāds no 11.1.3. un 11.1.4. punktā norādītajiem elementiem vai kādā brīdī vai arī, ja jebkurā vēlākā laika brīdī tiek iegūta papildu informācija, par to, ka šie elementi nerada nepieciešamo ticamību par indivīda uzticamību.
                        Dalībvalstis cenšas izveidot piemērotus un efektīvus mehānismus, kas nodrošina dalīšanos informācijā valsts līmenī un ar citām valstīm, lai uzlabotu un izvērtētu informāciju, kas attiecas uz iepriekšējās darbības pārbaudi.
                        11.1.7.   Iepriekšējās darbības pārbaudes ietver arī vienu no sekojošām procedūrām:

                                    a)

                                    11.1.3. un 11.1.4. punktā noteikto elementu pastāvīgas pārlūkošanas mehānismu, kuru īstenojot attiecīgi kompetentajai iestādei, ekspluatantam vai izdevējiestādei, kā piemērojami, nekavējoties paziņo par katru atgadījumu, kas var ietekmēt indivīda uzticamības vērtējumu. Kārtību, kādā notiek paziņojumu, informācijas un tās satura apmaiņa starp kompetentajām iestādēm, ekspluatantiem un tiesību subjektiem, nosaka un pārrauga saskaņā ar valsts tiesību normām; vai

                                    b)

                                    pastiprinātās iepriekšējās darbības pārbaudes atkārtotu veikšanu ar regulāriem intervāliem, kas nav ilgāki par 12 mēnešiem vai standarta iepriekšējās darbības pārbaudes veikšanu ne retāk kā reizi trijos gados.

                              11.1.8.   Visu to personu, kuras pieņem darbā atbilstoši 11.1.1. un 11.1.2. punktam, darbā pieņemšanas un atlases process aptver vismaz rakstisku pieteikumu un pārrunas, kas ļauj sākotnēji novērtēt personas spējas un prasmes.
                        11.1.9.   Personām, ko pieņem darbā drošības kontroles īstenošanai, ir garīgās un fiziskās spējas un prasmes, kas nepieciešamas tām paredzēto pienākumu efektīvai pildīšanai, un šīs personas tiek iepazīstinātas ar šo prasību kopumu darbā pieņemšanas un atlases procesa sākumā.
                        Šīs spējas un prasmes novērtē darbā pieņemšanas procesā un pirms pārbaudes laika beigām, ja tāds noteikts.
                        11.1.10.   Visu to personu darbā pieņemšanas dokumentus, ko pieņem darbā saskaņā ar 11.1.1. un 11.1.2. punktu, ieskaitot novērtēšanas pārbaužu rezultātus, glabā vismaz tik ilgi, kamēr ir spēkā šo personu darba līgumi.
                        11.1.11.   Lai pretdarbotos potenciāliem darbinieku izraisītiem apdraudējumiem, neatkarīgi no 11.2. punktā noteiktajām prasībām darbinieku apmācības saturam un prasmēm, Regulas (EK) Nr. 300/2008 12., 13. un 14. pantā norādītā ekspluatantu un tiesību subjektu drošības programma ietver piemērotu iekšējo politiku un ar to saistītus pasākumus, kas uzlabo darbinieku izpratni un veicina drošības kultūru.
                        11.1.12.   Iepriekšējās darbības pārbaudes, kas sekmīgi pabeigtas pirms 2020. gada 31. decembra, ir derīgas līdz derīguma beigām vai ne ilgāk kā līdz 2023. gada 30. jūnijam atkarā no tā, kas pienāk agrāk.”;

                        27)

                        11.1.2. punkta beigās iekļauj šādu teikumu:
                        “Pārbaudes pirms stāšanās darbā beidz piemērot līdz 2019. gada 31. jūlijam. Personām, kam ir veikta pārbaude pirms stāšanās darbā, iepriekšējās darbības pārbaudi veic ne vēlāk kā 2020. gada 30. jūnijā.”;

                        28)

                        11.2.2. punkta k) apakšpunktu aizstāj ar šādu:

                                    “k)

                                    spēju skaidri un pārliecināti sazināties; un”;

                        29)

                        11.2.2. punktam pievieno šādu l) apakšpunktu:

                                    “l)

                                    zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        30)

                        11.2.3.2. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        31)

                        11.2.3.3. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        32)

                        11.2.3.6. punkta a) apakšpunktu aizstāj ar šādu:

                                    “a)

                                    zināšanas par gaisa kuģu pārmeklēšanas tiesiskajām prasībām un elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju;”

                        33)

                        11.2.3.7. punkta a) apakšpunktu aizstāj ar šādu:

                                    “a)

                                    zināšanas par gaisa kuģa aizsardzību un neatļautas piekļuves novēršanu un elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        34)

                        11.2.3.8. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par iekšējās informācijas ļaunprātīgu izmantošanu un radikalizāciju.”;

                        35)

                        11.2.3.9. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        36)

                        11.2.3.10. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        37)

                        11.2.6.2. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        38)

                        11.2.7. punkta b) apakšpunktu aizstāj ar šādu:

                                    “b)

                                    izpratne par attiecīgajām tiesiskajām prasībām un zināšanas par elementiem, kas palīdz izveidot stabilu un noturīgu drošības kultūru darba vietā un aviācijas jomā, cita starpā par potenciāliem darbinieku izraisītiem apdraudējumiem un radikalizāciju.”;

                        39)

                        11.3.1. punkta b) apakšpunktu aizstāj ar šādu:

                                    “b)

                                    personām, kas veic pārbaudes ar rentgena vai EDS iekārtām, veic atkārtotu atestāciju vismaz ik pēc trim gadiem; un”;

                        40)

                        11.3.2. punktu aizstāj ar šādu:

                                    “11.3.2.

                                    Personas, kas veic pārbaudes ar rentgena vai EDS iekārtām, sākotnējās atestācijas vai apstiprināšanas ietvaros sekmīgi izpilda standartizētu attēlu interpretācijas testu.”;

                        41)

                        11.3.3. punktu aizstāj ar šādu:

                                    “11.3.3.

                                    Pāratestācija vai pārapstiprināšana personām, kas veic pārbaudes ar rentgena vai EDS iekārtām, ietver standartizētu attēla interpretācijas testu un snieguma izvērtēšanu.”;

                        42)

                        11.4.1. punktā dzēš šo daļu:
                        “Testu rezultātus paziņo personai un dokumentē, un tos var ņemt vērā, kad persona veic atkārtotās atestācijas vai apstiprināšanas procedūru.”;

                        43)

                        11.4.2. punktu aizstāj ar šādu:

                                    “11.4.2.

                                    Ikviena pārbaudes operatora sniegumu izvērtē pēc katriem sešiem mēnešiem. Izvērtēšanas rezultātus:

                                                a)

                                                paziņo personai un dokumentē;

                                                b)

                                                izmanto, lai noteiktu trūkumus un turpmāko apmācību un testēšanu, kas pielāgota minēto trūkumu novēršanai; un

                                                c)

                                                var ņemt vērā pārsertificēšanā vai pārapstiprināšanā.”;

                        44)

                        11.5.1. punkta a) apakšpunktu aizstāj ar šādu:

                                    “a)

                                    tā ir izturējusi pastiprinātu iepriekšējās darbības pārbaudi saskaņā ar 11.1.3. punktu;”;

                        45)

                        11.6.3.5. punkta a) apakšpunktu aizstāj ar šādu:

                                    “a)

                                    tā ir tikusi pakļauta pastiprinātai iepriekšējās darbības pārbaudei saskaņā ar 11.1.3. punktu;”;

                        46)

                        11.6.5.5. punktam pievieno šādu teikumu:
                        “Parafēšanu katrā lappusē var aizstāt ar visa dokumenta elektronisko parakstu.”;

                        47)

                        pievieno šādus 12.0.4. un 12.0.5. punktu:
                        12.0.4.   Ja tiek kombinēti vairāki drošības aprīkojuma veidi, katram no tiem ir jāatbilst noteiktajām specifikācijām un šajā nodaļā izklāstītajiem standartiem gan atsevišķi, gan kombinācijā.
                        12.0.5.   Iekārtas izvietojamas, uzstādāmas un kopjamas atbilstoši iekārtu ražotāju prasībām.”;

                        48)

                        12.1.1.8. punktu svītro;

                        49)

                        pēdējo 12.5.1.1. punkta teikumu aizstāj ar šādu:
                        “Ja izmanto CTI TIP ar EDS iekārtām, ko izmanto vienīgi reģistrētās bagāžas pārbaudēm, b) apakšpunkta prasības piemēro tikai no 2020. gada 1. septembra.”;

                        50)

                        pievieno šādu 12.11.2.3. punktu:

                                    “12.11.2.3.

                                    Drošības skeneriem, kas uzstādīti no 2021. gada 1. janvāra, piemēro 2.1. standartu.”;

                        51)

                        12.12. punktu aizstāj ar šādu:
                        “12.12.   APAVU SKENĒŠANAS IEKĀRTA
                        12.12.1.   Vispārīgie principi

                        12.12.1.1.   Iekārtas metālu detektēšanai apavos (SMD) spēj atklāt un ar trauksmes signālu norādīt vismaz noteiktus metāla priekšmetus gan atsevišķi, gan kombinācijā.
                        12.12.1.2.   Iekārtas sprāgstvielu detektēšanai apavos (SMD) spēj atklāt un ar trauksmes signālu norādīt vismaz noteiktas sprāgstvielas.
                        12.12.1.3.   Atklāšanu ar SMD un SED neiespaido metāla priekšmetu vai sprāgstvielu novietojums un novietojuma virziens.
                        12.12.1.4.   SMD un SED novietojami uz cietas pamatnes.
                        12.12.1.5.   SMD un SED ir vizuāls indikators, kas rāda, ka iekārta darbojas.
                        12.12.1.6.   SMD un SED atklāšanas iestatījumu regulēšanas līdzekļi ir aizsargāti un pieejami vienīgi pilnvarotām personām.
                        12.12.1.7.   SMD raida vismaz vizuālu trauksmes signālu un akustisku trauksmes signālu, atklājot 12.12.1.1. punktā noteiktos metāla priekšmetus. Abi trauksmes signālu veidi ir uztverami viena metra rādiusā.
                        12.12.1.8.   SED raida vismaz vizuālu trauksmes signālu un akustisku trauksmes signālu, atklājot 12.12.1.2. punktā noteiktās sprāgstvielas. Abi trauksmes signālu veidi ir uztverami viena metra rādiusā.
                        12.12.2.   Standarti SMD

                        12.12.2.1.   Ir divi SMD standarti. Sīki izstrādātas prasības minētajiem standartiem ir izklāstītas Komisijas Īstenošanas lēmumā C(2015) 8005.
                        12.12.2.2.   Visi SMD, ko izmanto tikai to personu pārbaudēm, kas nav pasažieri, atbilst vismaz 1. standartam.
                        12.12.2.3.   Visi SMD, ko izmanto pasažieru pārbaudēm, atbilst 2. standartam.
                        12.12.2.4.   Visi SMD spēj konstatēt WTMD raidītā trauksmes signāla cēloni zonā no apava atbalsta virsmas līdz vismaz 35 cm augstumam.
                        12.12.3.   Standarts SED

                        12.12.3.1.   Sīki izstrādātas prasības šim standartam izklāstītas Komisijas Īstenošanas lēmumā C(2015) 8005.”;

                        52)

                        pievieno šādu 12.14. punktu:
                        “12.14.   SPRĀGSTVIELU IZGAROJUMU DETEKTORI (EVD)
                        12.14.1.
                              EVD standarti

                        12.14.1.1.   Visi EVD, ko izmanto reģistrētās bagāžas vai kravas pārbaudēm, atbilst vismaz 1. standartam.
                        12.14.1.2.   Visi EVD, ko izmanto personu vai rokas bagāžas pārbaudēm, atbilst vismaz 3. standartam.
                        12.14.1.3.   Sīki izstrādātas prasības šiem standartiem izklāstītas Komisijas Īstenošanas lēmumā C(2015) 8005.”

               (*1)  Komisijas 2009. gada 18. decembra Regula (ES) Nr. 1254/2009, ar ko nosaka kritērijus, lai ļautu dalībvalstīm atkāpties no kopējiem pamatstandartiem civilās aviācijas drošības jomā un pieņemt alternatīvus drošības pasākumus (OV L 338, 19.12.2009., 17. lpp.).”;

               (*2)  Eiropas Parlamenta un Padomes 2016. gada 27. aprīļa Direktīva (ES) 2016/681 par pasažieru datu reģistra (PDR) datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem (OV L 119, 4.5.2016., 132. lpp.).

               (*3)  Eiropas Parlamenta un Padomes 2017. gada 15. marta Direktīva (ES) 2017/541 par terorisma apkarošanu un ar ko aizstāj Padomes Pamatlēmumu 2002/475/TI un groza Padomes Lēmumu 2005/671/TI (OV L 88, 31.3.2017., 6. lpp.).”;”


title: Komisijas Īstenošanas regula (ES) 2019/138 (2019. gada 29. janvāris), ar ko Regulas (EK) Nr. 1356/2004, (EK) Nr. 1464/2004, (EK) Nr. 786/2007, (EK) Nr. 971/2008, (ES) Nr. 1118/2010, (ES) Nr. 169/2011 un Īstenošanas regulas (ES) Nr. 888/2011 un (ES) Nr. 667/2013 groza attiecībā uz dzīvnieku barības piedevu atļaujas turētāja nosaukumu (Dokuments attiecas uz EEZ.)

text:
                  30.1.2019

                  LV

                  Eiropas Savienības Oficiālais Vēstnesis

                  L 26/1

         KOMISIJAS ĪSTENOŠANAS REGULA (ES) 2019/138
         (2019. gada 29. janvāris),
         ar ko Regulas (EK) Nr. 1356/2004, (EK) Nr. 1464/2004, (EK) Nr. 786/2007, (EK) Nr. 971/2008, (ES) Nr. 1118/2010, (ES) Nr. 169/2011 un Īstenošanas regulas (ES) Nr. 888/2011 un (ES) Nr. 667/2013 groza attiecībā uz dzīvnieku barības piedevu atļaujas turētāja nosaukumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 13. panta 3. punktu,
         tā kā:

                     (1)

                     Saskaņā ar Padomes Direktīvu 70/524/EEK (2) monenzīnnātrijs un narazīns tika atļauti lietošanai par barības piedevām attiecīgi ar Komisijas Regulām (EK) Nr. 1356/2004 (3) un (EK) Nr. 1464/2004 (4).

                     (2)

                     Saskaņā ar Regulu (EK) Nr. 1831/2003 endo-1,4-beta-mannanāze un diklazurils tika atļauti lietošanai par barības piedevām attiecīgi ar Komisijas Regulām (EK) Nr. 786/2007 (5), (EK) Nr. 971/2008 (6), (ES) Nr. 1118/2010 (7), (ES) Nr. 169/2011 (8) un Komisijas Īstenošanas regulām (ES) Nr. 888/2011 (9) un (ES) Nr. 667/2013 (10).

                     (3)

                     Atļaujas turētājs, uzņēmums Eli Lilly and Company Ltd., saskaņā ar Regulas (EK) Nr. 1831/2003 13. panta 3. punktu ir iesniedzis pieteikumu, kurā ierosina mainīt konkrēto barības piedevu atļaujas turētāja nosaukumu.

                     (4)

                     Atļaujas turētājs apgalvo, ka no 2018. gada 30. marta konkrēto piedevu tirdzniecības tiesības pieder Elanco GmbH, kas ir Eli Lilly and Company Ltd. uzņēmējdarbības vienība. Atļaujas turētājs ir iesniedzis attiecīgus datus, kas pamato tā pieprasījumu.

                     (5)

                     Ierosinātās atļaujas noteikumu izmaiņas ir tikai administratīvas un neparedz konkrēto piedevu jaunu novērtējumu. Par pieteikumu tika informēta Eiropas Pārtikas nekaitīguma iestāde.

                     (6)

                     Lai ļautu uzņēmumam Elanco GmbH izmantot tirdzniecības tiesības, ir jāizdara izmaiņas attiecīgo atļauju noteikumos.

                     (7)

                     Tādēļ attiecīgi būtu jāgroza Regulas (EK) Nr. 1356/2004, (EK) Nr. 1464/2004, (EK) Nr. 786/2007, (EK) Nr. 971/2008, (ES) Nr. 1118/2010, (ES) Nr. 169/2011 un Īstenošanas regulas (ES) Nr. 888/2011 un (ES) Nr. 667/2013.

                     (8)

                     Drošības apsvērumu dēļ nav nepieciešama tūlītēja ar šo regulu izdarīto grozījumu piemērošana, tāpēc ir lietderīgi paredzēt pārejas periodu, kura laikā var izlietot esošos krājumus.

                     (9)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Grozījums Regulā (EK) Nr. 1356/2004
            Regulas (EK) Nr. 1356/2004 pielikuma otrajā slejā vārdus “Eli Lilly and Company Limited” aizstāj ar vārdiem “Elanco GmbH”.

            2. pants
            Grozījums Regulā (EK) Nr. 1464/2004
            Regulas (EK) Nr. 1464/2004 pielikuma otrajā slejā vārdus “Eli Lilly and Company Limited” aizstāj ar vārdiem “Elanco GmbH”.

            3. pants
            Grozījums Regulā (EK) Nr. 786/2007
            Regulas (EK) Nr. 786/2007 pielikuma otrajā slejā vārdus “Eli Lilly and Company Ltd” aizstāj ar vārdiem “Elanco GmbH”.

            4. pants
            Grozījums Regulā (EK) Nr. 971/2008
            Regulas (EK) Nr. 971/2008 pielikuma otrajā slejā vārdus “Eli Lilly and Company Ltd” aizstāj ar vārdiem “Elanco GmbH”.

            5. pants
            Grozījums Regulā (ES) Nr. 1118/2010
            Regulas (ES) Nr. 1118/2010 pielikuma otrajā slejā vārdus “Eli Lilly and Company Ltd” aizstāj ar vārdiem “Elanco GmbH”.

            6. pants
            Grozījums Regulā (ES) Nr. 169/2011
            Regulas (ES) Nr. 169/2011 pielikuma otrajā slejā vārdus “Eli Lilly and Company Ltd” aizstāj ar vārdiem “Elanco GmbH”.

            7. pants
            Grozījums Regulā (ES) Nr. 888/2011
            Regulas (ES) Nr. 888/2011 pielikuma otrajā slejā vārdus “Eli Lilly and Company Ltd” aizstāj ar vārdiem “Elanco GmbH”.

            8. pants
            Grozījumi Regulā (ES) Nr. 667/2013
            Regulu (ES) Nr. 667/2013 groza šādi:

                        1)

                        nosaukumā vārdus “Eli Lilly and Company Ltd” aizstāj ar vārdiem “Elanco GmbH”;

                        2)

                        pielikuma otrajā slejā vārdus “Eli Lilly and Company Ltd” aizstāj ar vārdiem “Elanco GmbH”.

            9. pants
            Pārejas pasākums
            Monenzīnnātriju, narazīnu, endo-1,4-beta-mannanāzi un diklazurilu, kas ražots un marķēts pirms šīs regulas spēkā stāšanās dienas saskaņā ar noteikumiem, kuri bija piemērojami pirms minētā datuma, drīkst laist tirgū un lietot, līdz beidzas krājumi.

            10. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 29. janvārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 268, 18.10.2003., 29. lpp.

            (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

            (3)  Komisijas 2004. gada 26. jūlija Regula (EK) Nr. 1356/2004 par barības piedevas Elancoban, kas pieder kokcidiostatisko līdzekļu un citu medikamentu grupai, reģistrēšanu uz desmit gadiem (OV L 251, 27.7.2004., 6. lpp.).

            (4)  Komisijas 2004. gada 17. augusta Regula (EK) Nr. 1464/2004, ar ko uz desmit gadiem dzīvnieku pārtikā atļauj izmantot piedevu Monteban, kas pieder kokcidiostatu un citu zāļu grupai (OV L 270, 18.8.2004., 8. lpp.).

            (5)  Komisijas 2007. gada 4. jūlija Regula (EK) Nr. 786/2007 par atļauju izmantot endo-1,4-beta-mannanāzi EC 3.2.1.78 (Hemicell) kā barības piedevu (OV L 175, 5.7.2007., 8. lpp.).

            (6)  Komisijas 2008. gada 3. oktobra Regula (EK) Nr. 971/2008 par kokcidiostata kā lopbarības piedevas jaunu lietojumu (OV L 265, 4.10.2008., 3. lpp.).

            (7)  Komisijas 2010. gada 2. decembra Regula (ES) Nr. 1118/2010 par atļauju izmantot diklazurilu kā gaļas cāļu barības piedevu (atļaujas turētājs Janssen Pharmaceutica N.V.) un grozījumiem Regulā (EK) Nr. 2430/1999 (OV L 317, 3.12.2010., 5. lpp.).

            (8)  Komisijas 2011. gada 23. februāra Regula (ES) Nr. 169/2011, kas attiecas uz atļauju izmantot diklazurilu kā pārtikas piedevu pērļu vistiņām (atļaujas turētājs Janssen Pharmaceutica N.V.) (OV L 49, 24.2.2011., 6. lpp.).

            (9)  Komisijas 2011. gada 5. septembra Īstenošanas regula (ES) Nr. 888/2011 par atļauju izmantot diklazurilu kā gaļas cāļu barības piedevu (atļaujas turētājs Janssen Pharmaceutica N.V.) un grozījumiem Regulā (EK) Nr. 2430/1999 (OV L 229, 6.9.2011., 9. lpp.).

            (10)  Komisijas 2013. gada 12. jūlija Īstenošanas regula (ES) Nr. 667/2013 par atļauju izmantot diklazurilu kā lopbarības piedevu dējējvistu audzēšanai paredzētiem cāļiem (atļaujas turētājs Eli Lilly and Company Ltd) un ar ko atceļ Regulu (EK) Nr. 162/2003 (OV L 192, 13.7.2013., 35. lpp.).